Lotte Rod (RV), 2025-10-23:
Skole betyder egentlig fri tid – det var der, hvor man har fri for sine forældre og for arbejde – og jeg elsker 10. klasse for at være sådan et fristed, hvor man kan blive måden, hvor man kan blive klogere på sig selv, hvor man kan dygtiggøre sig, hvor man kan møde lærere og venner for livet og tage på efterskole, til udlandet eller gå i 10. klasse enten på en erhvervsuddannelse eller i kommunen.
Men nu forsøger regeringen så at nedlægge den almene 10. klasse allerede fra næste år.
Og hvad hulen sker der for SF, når man vælger at nedlægge 10. klasse?
Hvis det ikke var for SF, ville vi stadig have 10. klasse!
Det er 75 år siden, at vi så de første forsøg med det, der senere blev til 10. klasse.
Op igennem 70'erne udviklede 10. klasse sig til at blive et uddannelsestilbud, som handlede om at give eleverne tid til at modnes.
Som sangeren Andreas Odbjerg lige har udtalt, og jeg citerer: »Jeg tror, at rigtig mange unge mennesker føler, at de allerede i 9. klasse skal vide, hvad de vil, fordi deres karaktergennemsnit jo afgør, hvad de senere kan komme ind på.
Så hvis planen ikke er der, kan det få ret store konsekvenser.
Men vi er da meget bedre tjent med et samfund, der giver folk tid til at finde det, de er gode til, i stedet for at presse dem hurtigt igennem systemet.
Jeg tror, vi taber mange store hjerner på at stille for mange krav for tidligt.
... Og jeg fik jo styr på det til sidst.
Det gør de fleste.«
Venstre har prøvet at nedlægge 10. klasse flere gange, men hver gang har vi klaret den – indtil nu, hvor det pludselig er S og SF, der giver 10. klasse kniven.
Det giver ingen mening at nedlægge 10. klasse.
Det giver ingen mening, at den mulighed skal væk.
Jeg var selv i Frankrig i 10. klasse.
Der er jo en grund til, at halvdelen af os vælger det her ekstra år, og nu vil regeringen så lukke 10. klasse for dem, der ikke lige kan komme til Frankrig eller på efterskole.
Det er unge, som måske af den ene eller den anden grund er blevet skoletrætte, som vi har hørt i dag, og måske ikke har haft den letteste skolegang, og som måske har været syge, eller som måske har kæmpet med en diagnose eller af en anden grund har haft lyst til at få et år ekstra.
Hvorfor i alverden må de ikke længere få lov til at få mulighed for at forbedre sig og få et år mere til at modnes?
Jeg synes, at regeringen og SF med det her gentager alle fejlene fra folkeskolereformen, som vi lige har diskuteret.
Altså, det giver jo ikke nogen mening at ødelægge 10. klasse og hf i stedet for at gøre det på det, der havde været den rigtige og i øvrigt den danske måde at gøre det på, nemlig ved at lave forsøg med en ny form i stedet for bare at smadre det, som faktisk fungerer godt.
Vi er så rige i det her land, og vi bør kunne give plads til også de dele af uddannelsessystemet, som ikke lige kan aflæses i et excelark, men hvor venskaber, fællesskaber og kundskaber betyder noget.
Det er jo sådan, vi skaber de bedste forudsætninger for et godt ungdomsliv og dermed også for et rigt samfund i fremtiden.
Så derfor skal vi selvfølgelig bevare 10. klasse.
Vi stemmer imod det her lovforslag, og vi går til valg på at få et nyt flertal, sådan at vi kan afskaffe regeringens og SF's makværk.
Vi foreslår derfor ligesom de andre partier at dele lovforslaget op, sådan at vi kan stemme for muligheden for at erhvervsrette hf og at lave forhåndstilkendegivelser af studieretninger.